Worcester F 80 Distinctiones

45 Cum Nobilius Sit Dare Quam Accipere

Cum nobilius sit dare quam accipere, qui plus dat et minus accipit nobilior est. Quod secundum triplicem gradum legimus fieri. Nam Deus dat nobis sapienciam et nichil accipit, sicut sol luniem. Jacobi 1[:17]: *Omne datum optimum, et omne donum perfectum*, etc. Predicator dat auditoribus et accipit a Deo, sicut luna recipit lumen a sole et refundit, Matt. 10[:8]: *Gratis accepistis gratis date*. Auditores non dant sed accipiunt, sicut aier recipit lumen, Prou. 9[:9]: *Doce iustum, et festinabit accipere*. Ideo quamuis auditor possit dici, nobilis doctor tamen in quantum huiusmodi est nobilior, Deus tamen nobilissimus qui ab inicio dedit nobis sua secundum illud Psal. [8:8]: *Omnia subiecisti sub pedibus ejus.* Et hoc in sustamentum dedit etiam suos angeles in ministerium, Heb. 1[:14]: *Omnes administratorii spriritus sunt.* Set hiis diebus se nobis totum, totum dico, quia carnem et sanguinem in cibum et potum spiritualis sustentationis corpus et animam in precium redempcionis, deitatem in premium glorificacionis, magnum signum amoris dare alii sua set magis dare suos, scilicet, famulos et amicos, set maximum dare seipsum.

¶ Item cum triplex[[1]](#footnote-1) sit donum nature, gratie, glorie, dat Deus donum temporale ad carnis sustentacionem, Leu. 26[:3]: *Si in preceptis meis amblaueritis, dabo vobis,* etc. Dat bonum spirituale ad anime liberacionem, [1] Cor. 12[:4-11]: *Divisiones gratiarum*, etc., vsque *prout vult.*

Dat bonum celeste ad vtriusque exaltacionem, Apo. 2[:7-10]: *Vincenti dabo edere de ligno vite,* etc. vsque *coronam vite*. Sed Deus non dat donum perfectum nisi desideranti, nec misericordiam nisi suam misericordiam agnoscenti, nec gratiam nisi regra

/fol. 226ra/

cianti et gracias agenti. Et quod Deus dat perfectis,[[2]](#footnote-2) perfecte dat Joan 16[:24]: *Petite, et accipietis, ut gaudium vestrum sit plenum*.

¶ Set econtra mundus dat gaudium aut vacuum, Jer. 4[:23]: *Aspexi terram, et ecce vacua erat*, etc. Aut semiplenum, Psal. [54:24]: *Viri sanguinum et dolosi non dimidiabunt dies [suos]*. Aut mixtum, Ysai. 1[:22]: *Vinum tuum mixtum est aqua.* Aut deceptorium, Luc. 12[:19]: *Anima* mea, *habes multa bona,* etc.

¶ Deus quippe dat aliquod donum generatis omnibus electis, aliquod addit viris contemplantis, quoddam mittit doctoribus et prelatis, quoddam reseruat comprehensoribus et beatis. Primum donum est gratie generalis ad honeste vivendum. Secundum est sapiencie spiritualis ad sapide senciendum. Tercium est eloquencie verbalis et suauiter alliciendum. Quartum est glorie supernalis ad limpide intuendum. Primum figurabatur in affectu Lye laboriose [Gen. 29:24]. Secundum in aspectu Rachel sponse [Gen. 29:17]. Tercium in affatu Judith argumentose [Judith 8:28]. Quartum in ornatu Esther generose [Esth. 2:13]. De prima Ezech. 37[:6]: *Dabo* ex abundanti gracia, non vendam ex indigencia vel auaricia vobis, scilicet, vniuersis electis meis spiritui, rectum in visceribus vestris, et viuetis sobrie respectu proprii subiecti, iuste respectu proximi, pie respectu Dei. De secundo et tercio simul Luc. 21[:15]: *Dabo,* non quibuscumque, set *vobis,* doctoribus et prelatis si recipere non contempnatis, *os*, id est, oris eloquenciam ad persuadendum, et vobis contemplatiuis *sapienciam,* id est, sapidam scienciam. De quarto Ysai. 46[:12]: *Dabo*, ex gracia operante et cooperante, *in Sion,* id est, in ecclesia triumphante, *salutem*, integram et eternam, *et in* Ierusalemsupernam, que est mater nostra, *gloriam meam*, participatiue, non integraliter. Propter illud quod dicitur, Ysai. 42[:8]: *Gloriam meam alteri non[[3]](#footnote-3) dabo*. Hiis donis indigent predicatores et auditores.

¶ Item dat Deus tria. Primo documenta veritatis ad credendum et docendum, sicut sol radium, Eccli. 24[:30]: *Qui audit me, non confundetur*, etc. Ergo audiamus salutaria monita vt liberemur a pena quia qui audit non confundum imitema exempla, vt cruamur a culpa quia qui operantur in me, id est, in meo Christo, non peccabunt. Predicemus eius preconia vt vniamus in gloria, quia qui elucidant me vitam eternam habebunt.

/fol. 226rb/

Secundo, dat precepta equitatis ad custodiendum sicut scriptori datur regula ne erret, puero ducatus ne deuiet, Matt. 19[:17-20]: *Si vis ingredi ad vitam serua mandata,* et sequitur, *omnia hec custodivi.* Et bene dicit *omnia* quia qui offendit *in vno* scilicet precepto *reus est omnium*, Jac. 2[:10]. Vnum foramen in naui sufficit ad submergunt totum. Et vna premisa negatiua sufficit ad inferendum controversionem negatiuam quotcumque fuerint negatiue. Ideo dicit Psal. [118:128]: *Ad omnia mandata dirigebar,* etc. Sunt heu quia multi[[4]](#footnote-4) sicut ventilogium quod modo se vertit ad orientem gratie modo ad occidentem culpe, [3] Reg. 18[:21]: *Vsquequo claudicatis in duas partes.*

¶ Tercio dat flagella seueritatis ad corrigendum huic est quod patibula in altum ponuntur vt videantur gesta antiquorum scribuntur vt recolantur, [1] Cor. 10[:11-12]: *Hec omnia in figura contingebant illis, scripta sunt ad correptionem,* etc. vsque *cadat.* Videamus ergo *hec omnia* vtpote ruina angeli, vt corrigamur a timore, superbie maledictionem Cayn, vt corrigamur a liuore inuidie et ita de ceteris, Eccli. 39[:32]: *Hec omnia sanctis in* bonum, *sic impiis in malum conuertentur.* Sed heu quia multi sunt sicut nitus non mollescit sicut Philosopho et in fine subuersus est.

¶ Dat etiam Deus et dabit premium glorie non quibuscumque set aliquibus non impiis set iustis.

¶ Erit enim triplex premium. Christum triplex bone ad quod ordinatur homo. Nam ordinatur ad seipsum per sancta desideria, ad Deum per debita seruicia, ad proximum per pia beneficia. Secundum hoc datur primo gloria desiderantibus eam fortiter. Actus enim actiuorum sunt in paciente disposito. Sic actus felicitatis in desiderante eam efficatis, Prou. 10[:24]: *Desiderium suum justus dabitur*. Si, ergo, desideratur doctrina propter veritatem, cantilena propter iocunditatem, cibus propter sapiditatem, terra propter fertilitatem, quanto magis desiderari debet vita in qua est veritas[[5]](#footnote-5) sine fallacia, caritas sine inuidia, iocunditas sine tristicia, fertilitas sine defectu, securitas sine metu, Apo. 21[:6]: *Ego sitienti dabo de fonte aque* viue.

¶ Secundo, datur gloria Deo obedientibus humiliter si terra bona dat tempore suo fructum terrestrem colentibus eam. Quanto magis Dominus celi et terre dabit fructum celestem pro merentibus eum, Luc. 12[:32]: *Nolite timere pusillus grex, quia*

/fol. 226va/

*complacuit Patri,* etc.

¶ Tercio, datur gloria erogantibus liberaliter. Hoc est consonum racioni, scilicet, dare danti. Nam qui non dat quod amat, non accipit ille quod optat, Matt. 10[:42]: *Quicumque dederit potum vni ex minimis istis calicem aque frigide,* etc. et Luc. 6[:38]: *Mensuram*, quia secundum meritum, *bonam,* quia supra condignum, *et confertam*, quia supra desideratum, *dabunt in sinum vestrum*.

¶ Quicumque reddunt donum carum, si in dante sit sublimitas, vt res data a rege, Gal. 1[:1]: Nec *ab homine* illud accepi. Si in dando sit liberalitas vt cum datur voluntarie, gratis non meritis obligatus, non metu coactus, non precibus inductus. Si in recipiente sit necessitas, vnde plus magnificatur auxilium in aduersitate quam in prosperitate. Si in dono sit preciositas vt cum datur res necessaria et preciosa si in fine sit vtilitas. Inducitur ergo homo ad opera virtuosa dupliciter. Primo per persuasionem verbi et promissionem premii. Vnde Luc. 6[:38]: *Date et dabitur vobis*.[[6]](#footnote-6) Ergo si homo dat Deus dabit.

¶ Ad dandum indigentibus, nos tria debent mouere, ex parte creatoris preceptum quo astringuntur, exemplum quo allicimur, iudicium quo percellimur. Preceptum est adimplendum propter insuperabilem potentiam imperantis, exemplum mutandum propter irreprehensibilem bonitatem operantis, iudicium metuendum propter infallibilitatem sapienciam considerantis. De primo preceptum est adimplendum propter insuperabile potenciam imperantis. Si enim irrationabilia ex ordinacione et nutu Dei dant quod habent vt stelle lucem, aer rorem, terra fructum, quanto plus homo qui est rationalis, Eccli. 29[:12]: *Propter mandaturm assume pauperem* *et propter inopiam eius ne dimittas eum vacuum*, etc.

¶ Ecce sicut tria attrahunt corporaliter, scilicet, calidum, vacuum, et silencium, sic tria spiritualiter que hic notantur, scilicet, amor, elemosine, vacuitas[[7]](#footnote-7) inopie similitudo nature. De hoc mandato habetur Luc. 12[:33]: *Vendite que possidetis et date eleemosynam. Facite vobis sacculos, qui non veterascunt.*

¶ Secundo mouet nos dare exemplum mutandi, etc., quod enim[[8]](#footnote-8) eligit vir sapiens et bonus illud est maxime eligendum. Deus autem qui est summe sapiens et bonus elegit dare. Nam dedit *Filium*, Joan. 3[:16, 34]. Qui est proprius dedit etiam *Spiritum* qui sibi et filio est communis, Joan. 14[:15]: *Si diligitis me*, etc. Dedit et creaturam corporalem que toti trinitati communis est, Gen. 1[:29]: *Ecce dedi vobis omnem herbam*, etc. Dedit etiam gratias et virtutes spirituales, Eph. [4:8]: *Dedit dona hominibus.*

¶ De tercio mouet nos dare iu-

/fol. 226vb/

dicium metuendum etc. Clericus libenter prouidet sibi de materia de qua debet examinari. Nam si deficit reprobabitur si non approbabitur. Sed in iudicio fiet examinacio de operibus misericordie, Matt. 25[:35]: *Esurivi, et dedistis mihi manducare.* Iccirco, in hac leccione foret studendum, Tob. 4[:8]: *Quomodo potueris, esto misericors*.

¶ Item, ad dandum mouent tria, ex parte creature. Primo, tempus oportunum in quo meremur, quod est modo. In inferno non erit tempus dandi, quia licet est ibi egestas, non tamen est ibi facultas. Nec eciam in paradiso, quia licet sit ibi facultas, non tamen egestas, Eccle. 3[:1]: *Omnia tempus habent*. Et Eccli. 14[:13]: *Ante mortem benefac amico [tuo], et secundum vires tuas [exporrigens] da pauperibus*. Diues epulo nichil potuit dare post mortem.

¶ Secundo, comodum modernum quo allicimur. Si homo dat corpus suum labori, pecuniam aduocato, mentem[[9]](#footnote-9) studio propter lucrum terrenum. Vnde quanto plus propter lucrum eternum, Prou. 22[:9]: *Victoriam et honorem* adquirit *qui dat munera*. Luc. 11[:41]: *quod superest*, *date eleemosynam: et ecce[[10]](#footnote-10) omnia munda sunt vobis*. Quia et anima sic erit munda a macula auaricie, corpus a voluptate concupiscencie, possessio a nimietate epulencie.

¶ Tercio, documentum sapiencium, quo informamur si asinus mouetur agitacione stimuli, sic debet quilibet documento iusti. Zacheus quippe docet exemplo, Luc. 19[:8]: *Dimidium bonorum meorum, do pauperibus*. Ecce quod dedit, abundanter quia *dimidium,* curialiter quia *bonorum,* fideliter quia *meorum,* sapienter quia *do*,[[11]](#footnote-11) vtiliter quia *pauperibus*. Salomon docuit verbo, Eccli. 4[:36]: *Non sit manus porrecta ad accipiendum*, et *ad dandum collecta*. Prou. 3[:9]: *Honora Dominum de tua substantia, et de primitiis [omnium] frugum da* pauperibus. Christus et apostoli docuerunt pariter verbo et exemplo, Matt. 19[:21]: *Si vis perfectus esse, vade,* et *vende,* omnia *da pauperibus*.

¶ Et nota quod dandum hillariter sine vultus depossesione, velociter sine dati procrastinacione, gratanter sine improperatione. De primo, Eccli.[[12]](#footnote-12) 35[:11]: *In omni dato hillarem vultum tuum fac.* Nam [2] Cor. 9[:7] dicitur *Hilarem datorem[[13]](#footnote-13) diligit Deus*. De secundo Eccli. 4[:3]: *Cor inopis ne afflixeris, et ne protrahas angustianti datum.* Nam secundum Eccli. 20[:10]: *Est datum cujus retributio duplex.* De tercio dat Deus, Jac. 1[:5]: *Dat omnibus* affluencia, *et non improperat.* Quod contradicitur de stulto, Eccli. 20[:15]: *Exigua dabit, et multa improperabit*.

1. triplex ] *add*. ~~cum~~. [↑](#footnote-ref-1)
2. perfectis ] Lambeth *om*. F 80. [↑](#footnote-ref-2)
3. non ] Lambeth, F 128 *om*. F 80. [↑](#footnote-ref-3)
4. multi ] *add*. sunt. [↑](#footnote-ref-4)
5. veritas ] F 128, Lambeth *corr*. veritatas F 80. [↑](#footnote-ref-5)
6. vobis ] Lambeth *add*. sic Deus ad opera misericordie nos inducit. Primo persuadendo cum dicit, *Date*, secundo promittendo cum dicit, *Et dabitur vobis*. [↑](#footnote-ref-6)
7. vacuitas ] Lambeth *corr.* vacuitatis F 80. [↑](#footnote-ref-7)
8. enim ] *add.* enim. [↑](#footnote-ref-8)
9. mentem ] *add.* ~~l~~. [↑](#footnote-ref-9)
10. ecce ] *add*. ecce. [↑](#footnote-ref-10)
11. do ] F 128 *om*. F 80, Lambeth. [↑](#footnote-ref-11)
12. Eccli. ] *om*. [↑](#footnote-ref-12)
13. datorem ] Lambeth, F 128 *corr.* doctorem F 80. [↑](#footnote-ref-13)